स्वच्छ भारत भ्रमण यात्रा को दिखाई हरी झंडी
हनुमानगढ़| स्वच्छभारत अभियान के तहत भारत भ्रमण पर निकले उदयपुर के कैलाश पंचाल मंगलवार को हनुमानगढ़ पहुंचे। टाउन स्थित नगरपरिषद कार्यालय से आयुक्त सुश्री हरीतिमा ने हरी झंडी दिखाकर यात्रा वाहन को रवाना किया। इस मौके पर कैलाश पांचाल ने बताया कि पीएम नरेंद्र मोदी ने स्वच्छ भारत मिशन की शुरूआत झाड़ू लगाकर की थी। इससे प्रेरित होकर वह दो अक्टूबर 2014 से लोगों को जागरूक करने के लिए भारत भ्रमण पर निकले हैं। उनका मानना है कि वह देश की सीमा पर जाकर गोली नहीं खा सकते लेकिन स्वच्छता का कदम बढ़ाकर लोगों को जागरूक तो कर सकते हैं। पेशे से चूड़ी व्यवसायी कैलाश पंचाल कई राज्यों की यात्रा कर चुके हैं और प्रदेश के जिलों की यात्रा पर हैं। उन्होंने बताया कि उनकी यह यात्रा दो अक्टूबर 2019 को संपन्न होगी। इस मौके पर कार्यवाहक एक्सईएन राजेंद्र स्वामी, एईएन सुभाष बंसल, राजस्व अधिकारी आलोक चौधरी, लेखाधिकारी राकेश मेहंदीरत्ता, कार्यालय अधीक्षक अजीत सिंह आदि मौजूद थे।
hin_Deva hin_Deva